KOMMISSIONENS FORORDNING (EF) Nr. 412/97 af 3. marts 1997 om fastsættelse af gennemførelsesbestemmelser til Rådets forordning (EF) nr. 2200/96 for så vidt angår anerkendelse af producentorganisationer

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager (1), særlig artikel 11, stk. 2, litra a), og artikel 48, og

ud fra følgende betragtninger:

Det er nødvendigt at fastlægge det mindste antal producenter og den mindste mængde af den markedsegnede produktion på pragmatisk grundlag ved at tage hensyn til de strukturelle, økonomiske og administrative forhold i medlemsstaterne; der bør også foretages en differentiering af disse minimumsbetingelser mellem visse kategorier producentorganisationer, for at der kan tages hensyn til de forskellige produktionsforhold og den indvundne erfaring; på samme måde bør det tillades medlemsstaterne at fastsætte minimumsbetingelser på højere niveauer end fastsat i nærværende forordning;

mindstemængden af den markedsegnede produktion bør udtrykkes i ecu for at gøre denne mængde mere repræsentativ; det er dog nødvendigt at tillade medlemsstaterne at udtrykke mindstemængden i procentdel af produktionen i et økonomisk område, hvor producenterne er etableret, for at der kan tages hensyn til særlige forhold;

for at sikre, at producentorganisationerne reelt repræsenterer et mindste antal producenter, er det nødvendigt, at medlemsstaterne træffer foranstaltninger for at undgå, at et mindretal af medlemmer, der eventuelt tegner sig for størstedelen af den pågældende producentorganisations produktionsmængde, umådeholdent dominerer organisationens forvaltning og drift;

en producentorganisations hovedaktiviteter bør vedrøre medlemmernes produktion; der bør dog tillades andre aktiviteter i en producentorganisation, det være sig kommercielle eller andre, inden for visse grænser uden at indskrænke medlemsstaternes mulighed for at fastsætte strengere grænser;

i betragtning af produkternes, produktionens og afsætningens art kan medlemmernes bedrifter befinde sig i andre medlemsstater end den, hvor producentorganisationen har sit hovedsæde;

i artikel 11, stk. 1, litra a), og stk. 3, i forordning (EF) nr. 2200/96 er der fastsat forskellige kategorier producentorganisationer; enhver producentorganisation, som der indgives en ansøgning om anerkendelse for, bør henhøre under en af de fastsatte kategorier producentorganisationer;

for at lette udbuddets koncentration bør sammensmeltning af bestående producentorganisationer fremmes for herved at skabe nye; i denne forbindelse gælder de erhvervede rettigheder som omhandlet i artikel 53 i forordning (EF) nr. 2200/96 for de nye producentsammenslutninger, der opstår ved sammensmeltning af organisationer, der allerede er anerkendt efter Rådets forordning (EØF) nr. 1035/72 (2), senest ændret ved Kommissionens forordning (EF) nr. 1363/95 (3);

for at bidrage til opfyldelsen af målene for den fælles markedsordning og for at sikre, at producentorganisationerne varigt og effektivt gennemfører deres aktioner, er det nødvendigt at have en optimal stabilitet i producentorganisationen; der bør derfor fastsættes en mindsteperiode for medlemskab af en producentorganisation, især med hensyn til forpligtelserne i forbindelse med gennemførelsen af et driftsprogram som fastsat i artikel 15 i forordning (EF) nr. 2200/96; mindsteperioden for medlemskab bør fastsættes inden for visse grænser, uden at medlemsstaternes mulighed for at fastsætte snævrere grænser herved indskrænkes;

for at sikre en korrekt forvaltning af den fælles markedsordning bør medlemsstaten regelmæssigt informere Kommissionen om situationen og udviklingen i sektoren; betingelserne for denne informering bør fastlægges;

anerkendelsen af producentorganisationer i citrusfrugtsektoren på grundlag af bestemte særlige vilkår sker i denne forordning; Kommissionens forordning (EØF) nr. 2602/90 af 4. september 1990 om gennemførelsesbestemmelser vedrørende producentorganisationer i citrusfrugtsektoren (4) bør derfor ophæves;

Forvaltningskomitéen for Frugt og Grøntsager har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

1. Ved denne forordning fastsættes der gennemførelsesbestemmelser til forordning (EF) nr. 2200/96 for så vidt angår anerkendelse af producentorganisationer efter artikel 11 i nævnte forordning.

2. I denne forordning forstås ved:

a) »producent«: enhver fysisk eller juridisk person, der er medlem af en producentorganisation, og som leverer sin produktion til denne organisation med henblik på markedsføring på de i forordning (EF) nr. 2200/96 fastsatte betingelser

b) »afsat produktion«: den produktion, der leveres af en producentorganisations medlemmer, og som afsættes på de i artikel 11, stk. 1, litra c), nr. 3), i forordning (EF) nr. 2200/96 fastsatte betingelser for den kategori produkter, som anerkendelsen ansøges for, fastlagt på trinnet »ab producentorganisation«, henholdsvis »emballeret eller tilberedt, men ikke forarbejdet produkt«

c) »markedsegnet produktion«: den afsatte produktion forhøjet med tilbagekøbene.

Artikel 2

1. Mindsteantallet af producenter og mindstemængden af den markedsegnede produktion, jf. artikel 11, stk. 2, litra a), i forordning (EF) nr. 2200/96, er fastsat i bilag I og II til nærværende forordning.

2. Medlemsstaterne kan erstatte den i bilag I omhandlede produktionsmængde med en procentdel af en producentorganisations markedsegnede produktion i forhold til den gennemsnitlige samlede produktion i det økonomiske område, hvor organisationens producenter er etableret. Procentdelen må ikke være lavere end 15%. Mindsteantallet af producenter er i så fald 20 for de producentorganisationer, der er omhandlet i artikel 11, stk. 1, litra a), nr. i) - iv) i forordning (EF) nr. 2200/96, og fem for de producentorganisationer, der er omhandlet i nævnte artikels stk. 1, litra a), nr. vi) og vii), og stk. 3.

Medlemsstaterne fastlægger økonomiske områder under hensyntagen til de bestående produktions- og afsætningsvilkår. Medlemsstaterne meddeler Kommissionen disse områder.

3. Ved anvendelse af stk. 1 og 2 skal der tages hensyn til den gennemsnitlige mængde af samtlige tilsluttede medlemmers markedsegnede produktion i de tre produktionsår forud for anerkendelsen.

4. Medlemsstaterne kan fastsætte mindsteantallet af producenter og mindstemængden af den markedsegnede produktion på et højere niveau end i stk. 1 og 2. De underretter Kommissionen herom.

Artikel 3

Medlemsstaterne træffer de fornødne foranstaltninger for at undgå, at en eller flere producenter misbruger deres beføjelser eller indflydelse i forbindelse med en producentorganisations forvaltning og drift. De meddeler Kommissionen disse foranstaltninger inden den 1. juli 1997.

Artikel 4

En producentorganisations omsætning som følge af salg, eventuelt efter forarbejdning, af medlemmernes produktion må ikke være mindre end den omsætning, der følger af organisationens øvrige aktiviteter. Aktiviteter i forbindelse med produktion af andre landbrugsprodukter og eventuelt forædling heraf tages ikke i betragtning.

Artikel 5

For grænseoverskridende producentorganisationer anvendes de regler, der efter denne forordning er fastsat i den medlemsstat, hvor producentorganisationen har sit hovedsæde.

Organisationens hovedsæde skal befinde sig i en medlemsstat, hvor denne organisation råder over betydelige driftsanlæg eller et betydeligt antal medlemmer.

Artikel 6

Ansøgninger om anerkendelse, der indgives af producentorganisationer, indeholder oplysning om den kategori produkter blandt de i artikel 11, stk. 1, litra a), eller stk. 3, i forordning (EF) nr. 2200/96 omhandlede kategorier, som anerkendelsen ansøges for.

Artikel 7

Nye producentorganisationer, der opstår ved sammenlægning af organisationer, der er anerkendt efter forordning (EØF) nr. 1035/72, bevarer de erhvervede rettigheder som omhandlet i artikel 53 i forordning (EF) nr. 2200/96. Hvis de ikke kan opnå anerkendelse efter artikel 11 i forordning (EF) nr. 2200/96, skal de betragtes som producentorganisationer som omhandlet i nævnte forordnings artikel 13, stk. 1.

Artikel 8

1. En producent skal være tilsluttet en producentorganisation i mindst et år. Ved fremlæggelse af et driftsprogram efter forordning (EF) nr. 2200/96 kan intet medlem dog afvise de forpligtelser, der følger af dette program, i den periode, hvor programmet løber, undtagen med tilladelse fra producentorganisationen.

2. En udmeldelse skal skriftligt meddeles organisationen senest den 31. maj med virkning fra den 1. januar det følgende år. Producentorganisationens vedtægt kan fastsætte en længere frist for udmeldelse.

Artikel 9

Medlemsstaterne fremlægger inden den 1. juli en rapport for det foregående år efter modellen i bilag III.

Artikel 10

Forordning (EØF) nr. 2602/90 ophæves.

Artikel 11

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 3. marts 1997.

På Kommissionens vegne

Franz FISCHLER

Medlem af Kommissionen

(1) EFT nr. L 297 af 21. 11. 1996, s. 1.

(2) EFT nr. L 118 af 20. 5. 1972, s. 1.

(3) EFT nr. L 132 af 16. 6. 1995, s. 8.

(4) EFT nr. L 245 af 8. 9. 1990, s. 13.

BILAG I

ANERKENDELSESKRITERIER FOR ANDRE PRODUCENTORGANISATIONER END FOR CITRUSFRUGTER

>TABELPOSITION>

BILAG II

ANERKENDELSESKRITERIER FOR PRODUCENTORGANISATIONER FOR CITRUSFRUGTER

>TABELPOSITION>

BILAG III

>START GRAFIK>

ÅRSRAPPORT

>SLUT GRAFIK>

>START GRAFIK>

ÅRSRAPPORT

>SLUT GRAFIK>

>START GRAFIK>

ÅRSRAPPORT

>SLUT GRAFIK>

>START GRAFIK>

ÅRSRAPPORT

>SLUT GRAFIK>

>START GRAFIK>

ÅRSRAPPORT

>SLUT GRAFIK>